## Pravilnik o vrsti i broju pasa za lov

### NN 48/1996 (18.6.1996.), Pravilnik o vrsti i broju pasa za lov

# MINISTARSTVO POLJOPRIVREDE I ŠUMARSTVA

Na temelju članka 66. stavka 4. Zakona o lovu ("Narodne novine", br.
10/94, 22/94 i 5/95) ministar poljoprivrede i šumarstva propisuje

## **PRAVILNIK**

### **O VRSTI I BROJU PASA ZA LOV**

I. OPĆA ODREDBA

Članak 1.

Ovim Pravilnikom propisuje se vrsta i broj pasa za lov na pojedinu vrstu
divljači u određenim područjima, najmanji potreban broj pasa u lovištu
te način izdavanja uvjerenja o položenom radnom ispitu.

II. LOVAČKI PSI

Članak 2.

Pod lovačkim psima podrazumijevaju se svi psi iz ovog Pravilnika koji
po propisima Međunarodne kinološke organizacije (F.C.I.) podliježu radnom
ispitu za potrebe lova.

U lovu se mogu koristiti lovački psi koji su registrirani kod Hrvatskog
kinološkog saveza i imaju položen radni ispit, te Uvjerenje o položenom
radnom ispitu izdanom od Hrvatskog lovačkog saveza.

Članak 3.

Vrste lovačkih pasa u smislu ovog Pravilnika razvrstavaju se po grupama:

- *jamari:* njemački lovni terijer, jazavčar oštrodlaki, jazavčar
kratkodlaki, jazavčar dugodlaki, foksterijer kratkodlaki i foksterijer
oštrodlaki.

- *goniči i krvosljednici:*

**A. - dugonogi goniči:**

I. grupa: istarski kratkodlaki, istarski oštrodlaki, posavski i dalmatinac
(u tekstu koji slijedi: dalmatinski pas).

II. grupa: balkanski, bosanski oštrodlaki (barak), slovački kopov, jugoslavenski
trobojni, slovenski planinski, tirolski brak i foxhound.

**B. - kratkonogi goniči:** brak jazavčar, beagle, basseti i vestfalski
brak jazavčar.

**C. - krvosljednici:** bavarski i hanoverski.

- *ptičari:* njemački ptičar kratkodlaki, njemački ptičar oštrodlaki,
njemački ptičar dugodlaki, češki fousek, engleski seter, irski seter, škotski
seter, mađarska vižla kratkodlaka, mađarska vižla oštrodlaka, epanuel breton,
poenter, pudl poenter, veliki münsterländer, mali münsterländer, vajmarski
ptičar, korthalsov oštrodlaki griffon, talijanski ptičar kratkodlaki i
talijanski ptičar oštrodlaki.

- *šunjkavci i donosači divljači (retriveri):* koker španijel,
engleski špringer španijel, velški špringer španijel, njemački prepeličar,
labradorski retriver, zlatni retriver, retriver polegnute dlake i retriver
kovrčave dlake.

Članak 4.

Ako se na teritorij Republike Hrvatske unesu pasmine lovačkih pasa koje
nisu navedene u članku 3. ovog Pravilnika, smatrat će se lovačkim psima
ukoliko su kao takvi evidentirani kod Međunarodne kinološke organizacije
(F.C.I.).

Članak 5.

Strani državljani u lovu na teritoriju Republike Hrvatske mogu koristiti
lovačke pse registrirane i s položenim radnim ispitom po propisima zemlje
odakle dolaze.

III. BROJ LOVAČKIH PASA I LOV DIVLJAČI

Članak 6.

Lovozakupnik je obvezan za lovište koje uzima u zakup imati lovačke
pse u skladu s odredbama ovog Pravilnika.

Članak 7.

Lov sitne divljači ne može se započeti i obavljati bez lovačkog psa,
a skupni lov se ne može započeti i obavljati ako u njemu ne sudjeluje najmanje
jedan lovački pas na tri lovca sudionika.

Lov sitne divljači gonjom (brakadom) može započeti ako u lovu sudjeluje
najmanje jedan pas gonič na svakih započetih pet lovaca sudionika.

Pod sudionicima u lovu iz stavka 1. i 2. ovog članka ne podrazumijeva
se vodič pasa koji ne obavlja odstrel divljači.

Članak 8.

U skupnom lovu na divlje svinje u kojem sudjeluju lovački psi lov može
započeti ako u njemu sudjeluje najmanje jedan dugonogi gonič ili najmanje
dva kratkonoga goniča odnosno jamara na svakih započetih pet lovaca na
stajalištu.

Lovački psi iz stavka 1. ovog članka moraju imati položen ispit za divlju
svinju.

Članak 9.

Lovozakupnik je obvezan za lovište koje ima u zakupu, u kojem se prema
propisu lovnogospodarske osnove planira odstrel krupne divljači, osigurati
lovačkog psa (imati vlastitog, ugovoriti korištenje i sl.) koji ima položen
radni ispit na krvnom tragu.

Članak 10.

Lov pticama grabljivicama te lukom i strijelom može se obavljati samo
ako je osiguran najmanje jedan pas odgovarajuće pasmine na tri vodiča ptica
grabljivica odnosno lovca lukom i strijelom.

IV. UPORABA PASA

Članak 11.

Lovačkim psima ptičarima te šunjkavcima i donosačima divljači (retriverima),
a jamarima samo ako imaju položen radni ispit u polju i vodi ili svestranu
utakmicu, lovi se sitna divljač.

Lovačkim psima jamarima i kratkonogim goničima s položenim odgovarajućim
radnim ispitom dopušteno je loviti divlju svinju i sitnu divljač osim šumskih
koka i puha.

Dugonogim goničima s položenim radnim ispitom dopušteno je loviti zeca,
lisicu, čaglja i divlju svinju.

Dugonogim goničima nije dopušteno loviti od 1. veljače do 31. kolovoza,
a kratkonogim goničima od 1. ožujka do 31. kolovoza.

Psima jamarima dopušten je lov jamarenjem uz iskapanje, osim u vrijeme
iz članka 51. stavka 1. Zakona o lovu.

Radi obuke lovačkih pasa ovlaštenik prava lova odredit će u lovištu,
koje je zakupio ili uzeo u koncesiju, primjerenu površinu, ne manju od
100 ha, na kojoj će obučavati lovačke pse, te će o tome izvijestiti susjedne
ovlaštenike lova i nadležno upravno tijelo.

Članak 12.

Istarski kratkodlaki gonič, istarski oštrodlaki gonič, posavski gonič
te dalmatinski pas mogu se rabiti u lovu diljem Republike, uz dopuštenje
ovlaštenika prava lova.

Druge pasmine dugonogih goniča mogu se rabiti u lovu samo na dinarskom
i mediteranskom području (osim u obalnom pojasu i na otocima) u lovištima
površine iznad 5000 ha s najmanje 70% šuma i šumskih zemljišta.

Ostale pasmine lovačkih pasa mogu se rabiti u lovu u lovištima diljem
Republike.

Pod granicama dinarskog i mediteranskog područja podrazumijevaju se
granice dane u članku 3. Pravilnika o lovostaju ("Narodne novine, br. 61/94).

Članak 13.

U svakom lovu, bilo pojedinačnom ili skupnom gdje je dopuštena uporaba
pasa po Zakonu o lovu, vrsta i broj pasa prema ovom Pravilniku moraju biti
osigurani.

Osoba koja rukovodi lovom (lovnik) dužna je odmah otkazati lov, odustati
od njega, odnosno prekinuti ga ukoliko se isti ne odvija pod uvjetima iz
ovog Pravilnika.

Lovni inspektor, lovnik i lovočuvar dužni su nadzirati pravilno provođenje
lova u skladu sa Zakonom o lovu i općim aktom, te sprečavati svaki lov
ako nije provođen prema uvjetima iz ovog Pravilnika.

Vlasnik i vodič psa dužni su na zahtjev osoba iz stavka 3. ovog članka
predočiti sve potrebite dokaze za postojanje uvjeta iz članka 2. stavka
2. ovog Pravilnika.

V. RADNI ISPITI

Članak 14.

Radni ispiti za lovačke pse polažu se sukladno pravilima Međunarodne
kinološke organizacije (F.C.I.).

Članak 15.

Ako pas ima položen radni ispit višeg stupnja od propisanog ovim Pravilnikom,
priznaje mu se traženi radni ispit.

Članak 16.

Na temelju položenog radnog ispita lovačkog psa koji je upisan u Rodovnu
knjigu Hrvatskog kinološkog saveza, Hrvatski lovački savez izdaje Uvjerenje
o položenom radnom ispitu lovačkog psa.

Obrazac Uvjerenja o položenom radnom ispitu lovačkog psa sastavni je
dio ovog Pravilnika.

O izdanim uvjerenjima o položenom radnom ispitu evidenciju vodi Hrvatski
lovački savez.

VI. PRIJELAZNE I ZAVRŠNE ODREDBE

Članak 17.

Iznimno od odredbe članka 7. stavka 1. i članka 8. stavka 2. ovog Pravilnika,
lov sitne divljači i divljih svinja može se započeti i obavljati i bez
propisanog broja lovačkih pasa do 1. studenog 1997. godine.

Članak 18.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/96-01/62;

Urbroj: 525-01-96-01;

Zagreb, 8. svibnja 1996.

Ministar

**Matej Janković,** v. r.

![](dodatni/364866.gif)

![](dodatni/364867.gif)

Pravilnik, NN 48/1996-943